L-industrija tal-assigurazzjoni hija mgħammra tajjeb biex tipprovdi finanzjament fit-tul permezz ta' investiment fl-ekwità u d-dejn privat, inkluż intrapriżi żgħar u ta' daqs medju (SMEs), iżda s-sehem reali tal-investimenti tagħhom fl-ekonomija reali għadu limitat. Bħala riżultat tar-regoli tal-lum, l-assiguraturi se jkollhom iżommu inqas kapital għal investimenti bħal dawn u għalhekk se jsibuha aktar attraenti li jinvestu fl-ekonomija. Dan se jkompli jgħin biex jiġi mobilizzat l-investiment tas-settur privat - objettiv ewlieni tal-Unjoni tas-Swieq Kapitali. Ir-regoli li għadhom kif ġew adottati, li jieħdu l-forma ta' Regolament Delegat, jemendaw ir-regoli prudenzjali tal-UE għas-settur tal-assigurazzjoni, magħrufa bħala Solvibbiltà II, u jsegwu r-rieżami ta' nofs it-terminu tal-Pjan ta' Azzjoni tas-CMU. Il-Viċi President tal-Kummissjoni Valdis Dombrovskis, responsabbli għall-Euro u għad-Djalogu Soċjali, kif ukoll inkarigat mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, stqarr: “Wieħed mill-objettivi prinċipali tal-Unjoni tas-Swieq Kapitali huwa li trawwem it-tkabbir ekonomiku fl-Ewropa billi tneħħi l-ostakli għall-investiment. L-assiguraturi kienu qed jenfasizzaw li xi wħud mir-regoli ta' Solvibbiltà II kienu qed iwaqqfuhom milli jinvestu aktar f'ekwità u f'dejn privat. Aħna smajna t-tħassib tagħhom. L-emendi li ġew adottati llum se jagħmluha aktar faċli u aktar attraenti għalihom li jinvestu fl-SMEs u li jipprovdu finanzjament fit-tul lill-ekonomija”. Jyrki Katainen, il-Viċi President inkarigat mill-Impjiegi, it-Tkabbir, l-Investiment u l-Kompetittività qal: “L-SMEs jista' jkollhom rwol kruċjali fil-ħolqien tal-impjiegi u t-tkabbir ekonomiku sostenibbli. Biex jissodisfaw dak ir-rwol, huma jeħtieġu aċċess għal firxa wiesgħa ta' għażliet ta' finanzjament, inkluż permezz ta' ekwità u dejn bi tqegħid privat. L-azzjonijiet tal-lum se jippermettu lill-SMEs u kumpaniji oħra jkollhom aċċess aħjar għal dawn l-istrumenti ta' finanzjament mill-assiguraturi. Ninsab fiduċjuż li din il-bidla se tikkontribwixxi għat-tkabbir u l-prosperità fl-Unjoni kollha”. Abbażi ta' parir espert mill-Awtorità Ewropea tal-Assigurazzjoni u l-Pensjonijiet tax-Xogħol (EIOPA) u analiżi fil-fond mill-Kummissjoni, l-Att Delegat tal-lum inaqqas ir-rekwiżiti kapitali għal investimenti tal-assiguraturi f'ekwità u dejn privat, filwaqt li jallinja wkoll ir-regoli applikabbli għall-banek u l-assiguraturi. L-emendi tal-lum ukoll ibiddlu diversi aspetti oħra tar-regoli ta' implimentazzjoni ta' Solvibbiltà II, bħal: Dan se jtejjeb il-bilanċ bejn il-piż u r-riskju u jiżgura li Solvibbiltà II tibqa' aġġornata. Il-passi li jmiss: L-emendi issa se jkunu soġġetti għal perjodu ta' skrutinju ta' 3 xhur mill-Parlament Ewropew u mill-Kunsill. Il-kuntest: Din il-leġiżlazzjoni tieħu l-forma ta' emenda għar-Regolament Delegat tal-Kummissjoni (UE) 2015/35 (regoli ta' implimentazzjoni ta' Solvibbiltà II). Solvibbiltà II huwa l-ewwel qafas prudenzjali armonizzat u bbażat fuq ir-riskju għall-UE kollha għas-settur tal-assigurazzjoni. Din l-emenda tagħmel parti minn rieżami skedat tar-regoli ta' implimentazzjoni tal-qafas regolatorju tal-assigurazzjoni tas-Solvibbiltà II, li jippreċedi rieżami aktar fundamentali tad-Direttiva Solvibbiltà II fl-2020. Bosta emendi mmirati preċedenti għar-regoli ta' implimentazzjoni ta' Solvibbiltà II adottati bejn l-2015 u l-2018 diġà kkontribwew għall-objettivi tal-Pjan ta' Azzjoni tal-Unjoni tas-Swieq Kapitali, u appoġġaw l-investimenti tal-assiguraturi fl-ekonomija reali. B'mod partikolari, fl-2015 u fl-2017, il-Kummissjoni introduċiet trattamenti preferenzjali fir-rekwiżiti ta' kapital tal-formula standard għal investimenti ta' ekwità u ta' dejn fi proġetti ta' infrastruttura u korporattivi tal-infrastruttura. Fl-2018, il-Miżuri ta' Implimentazzjoni ġew emendati biex jiġu introdotti rekwiżiti kapitali aktar speċifiċi għal titolizzazzjoni sempliċi, trasparenti u standardizzata. Atti ta' implimentazzjoni u delegati Aktar tagħrif dwar Solvibbiltà II MEMO/15/3120